钦定古今图书集成/明伦汇编/官常典/第397卷 > 李森
## 钦定古今图书集成/明伦汇编/官常典/第397卷 > 李森

按《明外史》本传：“森字时茂，历城人，天顺六年进士，授
户科给事中，负气敢言，宪宗初，请禁朝觐官科敛征
求为民害者。顷之，言：爵位，天下之公器，国家之大柄。
近有无功而晋侯伯都督者，有凉德薄才位九列者，
有以画奕、弹琴、医卜、技能得官职者。名爵日轻，官方
日杂，是玩公器弃大柄也。自今宜择人授，毋令匪才”
夤绿竞进。已，又请严军官黜陟，核逃伍虚粮多。报可。
御史谢文祥以劾姚夔下狱，森偕同官救之，不纳。明
年夏，日食，琼山县地震。森疏陈十事。未几，以贵幸侵
夺民产，率诸给事言：“昔奉先帝敕，皇亲强占军民田
者，罪毋赦。投献者戍边。一时贵戚莫敢犯。比给事中
丘弘等奏绝权贵请乞，陛下亦既俯从。乃外戚锦衣
指挥周彧求武强、武邑田六百馀顷，翊圣夫人刘氏
求通州武清地三百馀顷，诏皆许之。何其与前敕悖也？彼谿壑难厌，而畿内膏腴有限，小民衣食皆出于
此，一旦夺之，何以为生？且本朝百年来户口日滋，安
得尚有闲田，不耕不稼，名为奏求，实豪夺而已。”帝善
其言而已。赐者仍不问。山西灾，山东及杭、绍、嘉、湖大
水，森等请蠲赈，帝并从之。万贵妃专宠，后宫莫得进
致。帝未有储嗣，言者每劝上普恩泽，然未敢显言妃
妒也。惟森抗章为言。帝心愠，欲假事斥之。时森已再
迁左给事中，会户科都给事中缺，吏部列森名上，诏
予外任。部拟兴化知府，犹不允，乃出为怀庆通判。未
几，投劾归，不复出。